
Prefaţă 


Cînd ești prea sărac pentru a-ţi permite cheltuielile necesare 
depoluării, economiile făcute astfel se răzbună prin agravarea 
acestui fenomen. Întreținerea zvelteţei trupului îl preocupă pe 
individul care are de la ce să se abțină, după cum obezitatea este, 
pînă la un punct, un simptom al penuriei de alimente. 

Sîntem prea copleșiți de grija zilei de mîine, prea trişti și 
uneori prea mînioşi pentru a ne mai putea reculege, a lua dis- 
tanță și a intra în dispoziția propice reflecţiei asupra ieșirilor 
noastre intempestive şi conduitei de buldozer în relaţiile cu cei- 
lalţi, nervilor și descărcărilor noastre necontrolate, nesuspenda- 
te temporar, neseparate de “sfetnicia” unei nopți, ci expulzate 
frust, hic et nunc. 

Acţiunea impulsivă, nestrunită de inhibiţii condiționate, 
învăţate, adîncește disensiunile interumane. Dar iată că de cîte- 
va decenii, dar mai intens în ultima decadă, Occidentul, deși 
neocolit de tot soiul de conflicte, sau poate și de aceea, își gă- 
sește resursele de a se ocupa de ele, făcîndu-le obiect de studiu 
şi acțiune constructivă. Ca atare, la intersecția mai multor ști- 
ințe - psihologia, sociologia, pedagogia, dreptul, politologia, 
managementul, etica şi nou constituita creatologie fiind cele 
mai implicate - este în curs de structurare o nouă disciplină: 
rezolvarea conflictelor (RC). 

Cu preocupări demarate prin deceniul șapte, sub formă de 
teme subiacente, capitole din lucrări sau chiar mici studii (vezi 
K. Lewin, M. Deutch, A. Rapaport ş.a.), “știința rezolvării con- 
flictelor” - deşi actualii promotori ezită să o numească astfel, 
optând pentru sintagma mai modestă “rezolvarea conflictelor” - 
are șansa să devină o știință de sine stătătoare. 

Aceasta se edifică pe cîteva idei fundamentale, care con- 
trariază prejudecățile și atitudinile noastre vizavi de fenomenul 
conflictual. 

În primul rînd, accepţia termenului “conflict” suferă o extensie, 
el însemnînd nu doar forma acută (violență verbală, fizică sau 
armată) a confruntării. dintre două sau mai multe “părți”, ci şi cel 
mai redus grad de intoleranță față de persoana de alături, pentru 

simplul fapt că ea este altfel decît mine. Or, diversitatea oamenilor 
este imensă; fiecare individ este un unicat, întrucît el este produsul 
unui genotip singular, peste care s-a suprapus o experiență de viață 
tot atît de singulară. În interacțiunea dintre două sau mai multe 
persoane, fiecare se prezintă cu cortegiul său de informații diferite 
sau diferit procesate, motive, interese, expectanțe, credințe, 
convingeri, aspirații, atitudini, valori, opțiuni. 

Înainte ca rațiunea să intervină, un impuls egocentric ne de- 
termină să ne instituim în etalon al corectitudinii şi echităţii: 
“Cum sînt, gîndesc și fac eu este bine, corect și frumos; dacă tu 
ești, simţi, gîndești sau faci altfel, este greşit”. Cînd diferențele 
dintre oameni nu sînt acceptate, apare dezacordul, verbalizat 
sau nu; este prima formă a conflictului, ușoară și incipientă. 
Rezolvarea conflictelor se ocupă inclusiv de ea. 

A doua premisă a rezolvării conflictelor este acceptarea con- 
flictului, recunoaşterea prezenţei sale universale. Nu ideea 
omniprezenței conflictului este nouă (vezi Heraclit: “Totul se 
naște din lupta contrariilor și din cea mai adîncă discordie rezultă 
cea mai perfectă armonie”; vezi dialectica lui Hegel sau chiar a 
lui Engels), ci aşezarea ei la temelia noii discipline. A ignora 
conflictul interuman sau a-l nega jenați, a-l ascunde acolo unde 
este exclus ca el să nu existe, a declara demagogic că trăim în- 
tr-un climat absolut steril, fără germenii contradicțiilor, înseamnă 
a duce politica păguboasă a struțului, lăsînd liber conflictul să se 
dezvolte malign. La nivel macrosocial, s-a văzut că mascarea 
deliberată a conflictului, negarea lui publică țin de natura regi- 
murilor autoritare, iar cetăţenii născuți și crescuți într-un astfel de 
climat vor fi inevitabil marcați de această atitudine. 

Promotorii rezolvării conflictelor merg mai departe: trans- 
formarea conflictelor, negative şi distructive prin natura lor, în 
oportunități, șanse de progres. Aceasta se poate realiza prin 
convertirea, reorientarea energiei conflictului în direcţii accep- 
tate și utile social sau, cel puțin post factum, după manifestarea 
acestuia, prin valorificarea lui ca experienţă de viață, ca act de 
învăţare cu beneficii profilactice (cum să evităm repetarea lui) 
sau diagnostice, epistemice (aprofundăm înțelegerea celuilalt, a 

noastră înșine, a fenomenelor psihosociale). Vom învăţa deci să 
înlocuim exclamaţia: “Vai, un conflict!” cu: “Un conflict! Ah, 
ce ocazie!”. 

Într-un autentic spirit etic, de fair-play, democratic, disci- 
plina rezolvării conflictelor propune o nouă abordare, finalitate 
și, implicit, metodă de rezolvare a conflictelor, la sfîrşitul 
căreia ambii sau toți protagoniștii beneficiază de avantajele 
care în mod curent revin exclusiv învingătorului, și anume 
strategia victorie/victorie. Este “filozofia” rezolvării conflicte- 
lor, forța ei (oferă o rezolvare de durată, deoarece convine inte- 
gral și, în consecință, este acceptată de părțile implicate), te- 
meiul etic și psihologic. Aici, în abordarea strategiei victo- 
rie/victorie, găsesc autoarele lucrării de faţă chintesența și sim- 
bolul rezolvării conflictelor. În aceasta stă explicația opțiunii lor 
pentru subtitlul cărții: Fiecare poate ciștiga. 

Net superioară compromisului prin chiar faptul că nu oferă 
soluții în jumătăți de măsură, lăsîndu-i parțial nesatisfăcuţi și 
oricînd dispuşi la redeschiderea conflictului, rezolvarea victorie/ 
victorie uzează de creativitatea partenerilor pentru a descoperi 
sau crea o paletă largă de variante de rezolvare, pînă se ajunge la 
una care răspunde integral nevoilor formulate de fiecare. 

Perspectiva anterioară asupra rezolvării conflictelor nu avea 
în vedere această strategie. D.R. Forsyth (An Introduction to 
Group Dynamics, 1983) descrie procesualitatea conflictului la 
nivel de grup, analizînd cinci secvențe: dezacordul, confrunta- 
rea, escaladarea, dezescaladarea și rezolvarea. Rezolvarea (ter- 
men pe care pe bună dreptate A. Rapaport, 1974, îl socotea limi- 
tativ, întrucît conotează doar “reconcilierea”, ignorînd posibili- 
tatea ca părțile să se “dezangajeze” sau să se “distrugă”) era 
văzută de autori, inclusiv de către Forsyth, ca o încetare a con- 
flictului prin una din următoarele căi: a) “Disputantul” renunță 
la cerere, fără să fie convins că cealaltă parte este corectă, dreap- 
tă; b) O facțiune își impune punctul de vedere asupra celorlalte 
părți, printr-un act de autoritarism; c) Acord prin compromis 
(prin negociere sau “tocmeală”); d) Conversia la punctul de 
vedere exprimat de cealaltă parte (prin justificări adaptative). 

La Helena Cornelius și Shoshana Faire regăsim variantele 
clasice, în conceptualizare proprie (rezolvările prin reprimare, 
abandon, victorie/înfrîngere și compromis), dar punctul forte al 
cărții - şi nu numai al cărţii, ci şi al conflictologiei - îl constituie 
introducerea strategiei victorie/victorie. 

Conflictele sînt diverse, iar o taxonomie a lor va trebui să 
îmbrăţișeze mai multe criterii. Mihaela Vlăsceanu (în Psiho- 
logia organizațiilor și conducerii, 1993, p. 172) citează definiția 
pe care o dădea conflictului Louis Stern (1970): “Conflictul... 
poate fi considerat din punct de vedere comportamental ca o 
formă de opoziţie care este centrată pe adversar; este bazată pe 
incompatibilitatea scopurilor, intenţiilor sau valorilor părții opo- 
nente; opoziţie care este directă, și personală, în care adversarul 
controlează scopul sau intenţia dorite de ambele părți”. 

Însă conflictul pare a fi mai divers, iar cîteva clasificări ne 
vor convinge de acest lucru. Înseşi criteriile pot varia, de la cel 
comportamental, pe care am văzut că-l uzitează Stern, la aria 
socială, participanți, litigii, mijloace etc. (M. Deutch, 1965). 

În funcţie de aria socială, primul nivel este cel individual, 
intrapersonal (conflicte interne, de exemplu, între cele două 
pulsiuni contrare, Eros şi Thanatos), dar de care se ocupă psi- 
hologia şi psihiatria. Urmează conflictele sociale interperso- 
nale, intragrupale (familii, întreprinderi) și intergrupale (bande, 
grupări etnice, rasiale, politice), internaționale (implicînd naţi- 
uni sau chiar blocuri - NATO, SEATO). 

A. Rapaport (Conflict in Man-Made Environment, 1974) 
consacră un capitol întreg taxonomiei conflictelor, pe care le 
grupează în funcţie de sistemele implicate şi de modul de per- 
cepere a adversarului. Primul criteriu, sistemele implicate în 
conflict, discerne între conflictele endogene şi cele exogene; 
simetrice și asimetrice; orientate spre litigiu (care s-au stins în 
clipa în care s-a rezolvat problema) sau spre structură (cazul 
revoluțiilor social-politice); competiția (economică, lupta pentru 
putere). Valerie Sessa (1994) mai menţionează, în dinamica gru- 
pelor de muncă, conflictul orientat-spre-sarcină (care se referă la 
substanța activității: idei sau metode) şi conflictul orientat-spre- 

structură (lupta pentru conducere, încărcarea inegală cu sarcini 
de lucru şi diferențe de personalitate). Luptele (dominate de 
afecte, urmărind distrugerea, avertizarea sau îndepărtarea duş- 
manului), jocurile (raţionale, axate pe situaţie, în cate conduita 
ambilor adversari este ghidată de reguli) și dezbaterile (schim- 
buri de stimuli verbali care urmăresc aducerea adversarului sau 
a unei terțe părți (procesele din instanța judecătorească, dezba- 
terile din corpurile legislative - la propriul mod de a percepe și 
evalua situaţia) sînt incluse de Rapaport în categoria conflic- 
telor, depășind astfel limitele trasate de definiția lui Stern. 
“Școala australiană” a rezolvării conflictelor operează cu 
cinci genuri de conflicte, în funcție de intensitatea sau nivelul 
acestora. Autoarele cărţii de față le prezintă chiar în introdu- 
cere: disconfortul, incidentul, ncînțelegerea, tensiunea și criza. 
Dincolo de taxonomii, o simplă enumerare a tipurilor de 
conflicte ce pot fi soluționate prin metodologia propusă în acest 
volum ne va întregi imaginea diversităţii și omniprezenţei aces- 
tora: conflictul marital, între părinți și copii, între copiii unei fa- 
milii, conflictele din instituţiile educative, între vecini, etnice, 
religioase, conflictul salariaţilor și industrial, conflictul con- 
sumatorului, comercial, ecologic, cu autorităţile statale, conflic- 
tul politic, militar, internaţional, conflictul valorilor. 
Conflictologia ca disciplină emergentă este obiectul unor 
departamente speciale din cadrul unor facultăţi (de filosofie, 
politică, psihologie, sociologie, studii asupra păcii etc.), al unor 
centre sau institute de studiere a conflictului (existente în state 
ca New York, Carolina de Nord, Oregon, Texas, Virginia, în 
Anglia și Islanda, în Africa de Sud, Rusia, Australia, Tasmania 
sau Noua Zeelandă) sau organizaţii mai largi, cum este Reţeaua 
Internaţională pentru Rezolvarea Conflictelor (CRN), cu sediul 
la Chatswood, Australia. Institutul pentru Analiza și Rezolvarea 
Conflictelor (ICAR) de la George Mason University, Virginia, 
SUA, condus de Kewin Clements, a fost prima instituţie de 
învăţămînt superior în domeniul rezolvării conflictelor. 
„Șiinţa “la zi” este promovată prin publicaţii de specialitate și 
întruniri științifice. Numai în 1995 au avut loc mai multe con- 

ferinţe internaţionale axate direct pe conflictologie: Introducere 
în rezolvarea conflictelor de mediu, Ontario şi Banff (Canada), 
A IX-a Conferinţă anuală a Canadei pe tema medierii familiale, 
Conferința Regatului Unit asupra conflictelor, Herdfordshire 
(Anglia), Conflictele interculturale (Malta), Armonia persona- 
1ă/globală, St. Petersburg (Rusia) şi trei conferințe pe tema con- 
struirii păcii și rezolvării conflictelor (San Sebastian - Spania, 
Malta, Minneapolis - SUA). 

Centrul pentru Rezolvarea Conflictelor de la Macquarie 
University din Sidney, Australia (condus de Gregory Tillet) ne 
vada o imagine a amplorii și diversităţii fenomenului: centrul. 
asigură cursuri universitare în facultățile care pregătesc profesio- 
niști în rezolvarea conflictelor (mediatori şi conciliatori), dar și 
pentru cei ale căror responsabilităţi profesionale incumbă impli- 
carea în rezolvarea conflictelor: asistenţi sociali, consilieri, ma- 
gistrați, ingineri, manageri ai resurselor umane, oficialități, profe- 

„ sori. Aceste cursuri asigură o introducere în teoria conflictului, 
dar și practicarea analizei conflictelor, comunicării interperso- 
nale, negocierii și medierii. Centrul organizează, de asemenea, 
cursuri postuniversitare în cadrul unor programe pentru obținerea 
următoarelor atestate: certificat, diplomă de licență, master și 
doctor în rezolvarea conflictelor și, separat, în mediere. 

„Reţeaua Internaţională pentru Rezolvarea Contlictelor (CRN), 
inițiată și condusă de Stella Cornelius și Helena Cornelius, are 
drept scop “cercetarea, dezvoltarea, predarea și implementarea 
teoriei și practicii rezolvării conflictelor printr-o rețea națională și 
internațională”. Ea oferă nouă categorii de servicii, printre care pre- 
gătirea de profesori (instructori) de rezolvarea conflictelor, grupe 
de consultanță, resurse (cărți, manuale, casete audio și video), asis- 
tență pentru predarea rezolvării conflictelor în învățămîntul școlar, 
proiecte speciale (de exemplu, rolul mass-media în rezolvarea con- 
flictelor, analiza problemelor fierbinți din punctul de vedere al 
rezolvării conflictelor, managementul conflictelor, activități inter- 
naţionale), sprijinirea profesioniştilor în rezolvarea conflictelor, 
organizarea de workshop-uri publice pentru industrie, administrația 
de stat, organizații profesionale și persoane particulare. 

Recent, CRN s-a implicat în schițarea profilului comunităţii 
care ştie să-și rezolve conflictele etic şi nonviolent (Stella 
Cornelius, 1994): omul capătă nu doar sentimentul securității 
psihologice și fizice, dar și putere personală, ca rezultat al dez- 
voltării capacităților de consultare, opțiune și participare, Deca- 
lajul dintre cei puternici și cei slabi se reduce, deoarece capaci- 
tăţile de a rezolva conflictele îi tonifică pe cei care credeau că 
vocea lor nu este deloc auzită sau că le este refuzat orice rol. 
Asertivitatea adecvată (exprimarea propriei poziții fără a incita 
reacţia de apărare sau de atac), capacitatea de a-i asculta 
necazurile celuilalt, forța colaborării și voinţa de a rezolva sînt 
caracteristici cheie pentru o comunitate care prețuiește con- 
tribuţiile tuturor membrilor săi. 

Valorile centrale ale unei comunități care știe să-și rezolve 
conflictele sînt libertatea alegerii, responsabilitatea individului 
şi promovarea unei societăţi echitabile. Ea va trebui să fie aptă 
să genereze variante opționale, să lărgească perspectivele, să 
avanseze soluții creative mai degrabă decît să devină prizoniera 
polarităţilor bun-rău, corect-greșit. 

Sensibilizați de problematica acestei lucrări, ceea ce ne revine 
nouă, românilor, în planul edificării conflictologiei ca disciplină, 
este de a explora diversitatea oferită de specificul nostru și de a-l 
face cunoscut comunității științifice internaţionale. De la noi, ca de 
altfel de la oricare societate în parte, se așteaptă identificarea parti- 
cularităților culturale, psihologice, sociale, politice, religioase, etni- 
ce ș.a.m.d., particularități care reclamă adaptarea manierei de 
rezolvare a conflictelor și implicit retușarea disciplinei. Este intere- 
santă și utilă testarea și stimularea receptivităţii diferitelor categorii 
de persoane (pe virste, profesii, medii de rezidenţă, nivel de edu- 
caţie etc.) faţă de tehnicile, metodele și strategiile de rezolvare a 
conflictelor, probate ca eficiente în alte medii culturale. Putem 
îmbogăți fondul informațional al acestei discipline cu noi date fap- 
tice și experienţe, cu interpretarea materialului deja existent, even- 
tual de pe poziţiile științei dinspre care venim. Dar actul nemijlocit 
util, la îndemîna fiecăruia dintre noi, constă în modificarea con- 
duitei în situaţiile de conflict personal sau de rezonanţă socială. 

Cartea Everyone Can Win. How to Resolve Conflict, pe 
care v-o propunem în traducere românească, este un best-seller 
în țările de limbă engleză. Aceasta a mai fost tradusă în limbile 
rusă și spaniolă, cu perspectiva de a apărea și în limba chineză. 
În colaborare cu Shoshana Faire şi Sonya Hall sau cu Fiona 
Hollier și Kerrie Murray, Helena Cornelius a mai redactat un 
manual pentru profesori (CR Trainer's Manual). Prezentat în 
trei variante (fiecare publicată în două-trei ediţii pe an), acesta 
este un îndrumător metodic: conţine indicaţii metodologice 
detaliate, exerciţii, teme de discuţie, material didactic pentru 
uzul cursanților. 

Precedată de alte două traduceri în limba română: W. Ury, 
Dincolo de refuz. Ghid al negocierilor cu parteneri dificili, 
Editura de Vest, Timişoara, 1994, şi R. Fisher, W. Ury, 
B. Patton, Succesul în negocieri, Editura Dacia, Cluj-Napoca, 
1995 -, cartea Helenei Cornelius și Shoshanei Faire este inte- 
gratoare. Negacierea și medierea sînt capitole ale acestei cărți, 
terenuri de aplicare a instrumentelor propuse. 

Cartea are o mare adresabilitate, prin caracterul transferabil 
al tehnicilor, atitudinilor, deprinderilor de rezolvare a proble- 
melor, prin limbajul voit nespecific și accesibil și, nu mai puțin, 
prin stilul practic-aplicativ. : 

Această carie poate fi utilizată ca manual în școli, institute de 
învățămînt superior, la cursuri de perfecţionare, în organisme ale 
conducerii de stat la toate nivelurile, precum și în contextul edu- 
cației permanente de către orice adult sau adolescent. Cunoș- 
tințele și abilităţile de rezolvare a conflictelor ne ajută să le pre- 
venim sau, în cel mai rău caz, să le atenuăm și să găsim soluţiile 
cele mai mulțumitoare pentru toată lumea. 


Dr. Ana Stoica-Constantin 


Mulţumiri 


În primul rînd, am vrea să mulțumim miilor de participanți 
la cursurile care au testat, șlefuit și îmbogăţit deprinderile de 
care në ocupăm în această carte și apoi ni le-au pus la dispoziţie 
pentru îmbogățirea programului. 

Am vrea să mulțumim în mod deosebit celor doi mari profe- 
sori pentru conceptele cheie pe care le-am preluat din lucrările 

Thomas Crum, de la Windstar Foundation and Aiki Works. 
Mulţi membri ai Reţelei pentru Rezolvarea Conflictelor au 
contribuit cu cîte ceva din experiența și competența lor. Adu- 
cem mulțumiri speciale lui Daniel Braham, Gill Goater, 
Patricia Janssen, Mike Minehan și Kerrie Murray. Rita Spencer 
a adus o contribuție substanţială la capitolul 7, despre modul de 
abordare a persoanelor refractare la rezolvarea problemelor, și 
la capitolul 11, paragraful referitor la generatorii de conflicte. 
Christine James, coautor al seriei de casete audio în 12 părți, 
Rezolvarea conilictelor, a prelucrat notițele luate la cursuri și a 
valorificat exercițiile de grup la care se referă Apendicele B”. 
Mulţumim, de asemeneă, dr. Gregory Tillet de la Conflict 
Resolution Foundation, din câdrul Universităţii Macquarie, și 
lui Jennifer David, de la Australian Commercial Disputes 
Centre, pentru contribuţiile lor la capitolul privind medierea. 
Aducem mulțumirile noastre Sonyei Hall, pentru neobosita 
muncă la redactarea cărții în mai multe versiuni; Stellei 
Cornelius, care, în fiecare dimineaţă, începînd cu ora 6.00, 
edita (citea, comenta, corecta) ceea ce noi scriam în ziua prece- 


Întrucît versiunea în limba română- a acestei cărți nu este însoţită de seria 
celor 12 audiocasete, nu am găsit necesară traducerea anexei corespunzătoare, 
Apendicele B (n.t.). 

dentă; lui Debbie, Kerry și Martin, care au tolerat cu bună- 
voință discuţiile interminabile asupra fiecărei secțiuni. Expri- 
măm recunoştinţa noastră şi faţă de Simon & Schuster, cît și 
faţă de Susan Morris-Yates şi Kirsty Melville, care au avut per- 
manent în vedere imaginea finală a cărții. 

În sfârşit, vă mulțumim dumneavoastră, cititorilor, pentru 
efortul de a vă perfecționa. 


Helena Cornelius, 
Shoshana Faire 


Introducere 


Strategia vicţorie/victorie reprezintă o nouă viziune asupra 
biruinţei, care nu presupune înfrîngerea celuilalt. Ea arată cum, 
dintr-o tranzacţie, fiecare poate să plece mulțumit. Imaginea 
victoriei, corelată cu înfrîngerea este substituită de parteneriatul 
în rezolvarea problemelor. 

Ideile acestej cărți țin de simțul comun. Cu toate acestea, nu 
sînt banale, De otfcei, în conflict omul nu acordă nevoilor celei- 
lalte persoane atenţia pe care o acordă propriilor sale interese. 
Sperăm că după lectura acestei cărți veți fi adeptul abordării 
strategiei victorie/victorie în rezolvarea conflictelor. Veţi găsi 
aici multe metode de a-l convinge pe oponentul pornit să aplice 
strategia victorie/înfrîngere că soluția victorie/victorie este mai 
bună. Veţi obţine un procentaj mai mare din ceea ce doriți - lu- 
cru valabil și pentru cei din jur. Desigur, vor fi împrejurări cînd 
veţi avea impresia că nu aţi cîștigat; în realitate însă, dumnea- 
voastră veţi fi transformat situaţia dificilă într-o șansă pozitivă. 

Cîmpul rezolvării conflictelor este imens, dar pînă în prezent 
nu å fost bine definit. În 1986, Anul Internaţional al Păcii, 
Asociaţia Naţiunilor Unite din Australia a fondat Rețeaua pen- 
tru Rezolvarea Conflictelor ca parte a programului său de pa- 
ce. Scopul Reţelei este de a forma și dezvolta deprinderile de 
rezolvare a conflictelor pentru uz personal, profesional şi inter- 
naţional. Pentru a avea pace pe mapamond trebuie început cu 
controlul efectiv al conflictelor din viața cotidiană. 

Valorificînd observaţiile asupra oamenilor aflaţi în conflict, 
cît și elementele din areale diferite, cum ar fi managementul, 
creșterea copiilor, psihologia, artele marţiale, educaţia perma- 
nentă și gîndirea critică, Reţeaua a elaborat cu meticulozitate 
un pachet de deprinderi-cheie. În scurt timp, aceste deprinderi 
au constituit osatura clasificării unei game largi de idei și 
scrieri referitoare la rezolvarea conflictelor. Ele au devenit 


Știința rezolvării conflictelor 17 


nucleul cursului. Acum este foarte evidentă importanța şi rele- 
vanţa deprinderilor-cheie pentru îmbunătățirea vieții. 

Reţeaua pentru Rezolvarea Conilictelor a oferit cursuri per- 
soanelor din industrie, guvern şi diferite organizaţii. Ea pune la 
punct programe de. introducere a acestor abilități în şcoli și 
institute de învățămînt superior (drept, arhitectură, medicină, 
pedagogie, asistenţă socială, psihologie și comunicaţii). Deprin- 
derile s-au dovedit deosebit de utile pentru management, sindi- 
cate, conducerea “de vîrf” din orice organizație, oficiile de îm- 
păciuire, grupurile de aborigeni, politicieni, cele care militează 
pentru mediu şi pentru pace și mulţi alții care s-ar putea afla în 
conflict. Acestea sînt abilități care îi ajută pe oameni să treacă 
de la abordarea adversativă la una cooperantă. O astfel de 
strategie este mai bună decît celelalte în industrie și afaceri, în 
acţiunile comunitare și relaţiile personale. 

Strategia victorie/victorie vă oferă instrumente, nu reguli. 
Fiecare capitol introduce în “trusa” dumneavoastră cîte unul 
din cele 12 instrumente. Așa cum o unealtă are mai multe uti- 
lizări, şi aceste capacități pot fi transferate în diverse sfere de 
activitate. Deprinderile pe care le formaţi la copii sînt, în esen- 
tă, aceleași cu cele de care are nevoie un diplomat internațional. 
Acasă, la ora 7 dimineaţă, folosiți un instrument pentru a rezol- 
va o problemă ivită în bucătărie și constatați apoi că acelaşi 
instrument vă este util într-o dificilă şedinţă la serviciu, la ora 
11. În carte sînt alese exemple și relatări care reflectă această 
diversitate de contexte și transferabilitate a deprinderilor. 

Ce instrumente se găsesc în această trusă? Iată-le, prezentate 
pe scurt: 


Capitolul 1 Victorie/victorie: sînt respectate nevoile fie- 
căruia. 

Capitolul 2 Răspunsul creativ: problemele sînt transfor- 
mate în posibilități constructive. 

Capitolul 3 Empatia: instrumentele de comunicare construi- 
esc relaţiile dintre oameni. Ascultaţi-l și pe ce- 
lălalt. Dacă știți să ascultați, oamenii vor vorbi. 

Capitolul 4 Asertivitatea adecvată: atacați problema, nu 
persoana. Spuneți care este poziția dumnea- 
voastră. Dacă vorbiţi, oamenii vă vor asculta. 

Capitolul $ Puterea cooperantă: încetați luptele pentru pu- 
tere. Instauraţi “puterea” cu celălalt. 

Capitolul 6 Controlul emoţiilor: teamă, furia, lezarea și 
frustrarea pot fi folosite în mod înțelept pentru 

: schimbarea afectivă. 

Capitolul 7 Dispoziția de a rezolva: recunoaşteți proble- ` 
mele personale care umbresc imaginea. 

* Capitolul 8 Faceți harta conflictului: reprezentați toți fac- 
torii implicați pentru a construi o viziune 
comună. 

Capitolul 8 Proiectarea opțiunilor: proiectarea în comun a 
soluțiilor creative. 

Capitolul 10 Negocierea: metode și strategii eficiente pen- 
tru a ajunge la o înțelegere. 

Capitolul 11 Medierea: a-i ajuta pe alţii să se înţeleagă reci- 
proc şi să găsească soluţii de rezolvare.a con- 
flictelor. 

Capitolul 12 Lărgirea perspectivelor: a vedea problema în- 
tr-un context mai larg și într-un cadru temporal 
mai amplu. 


Într-un conflict vor fi selectate în mod special unul sau două 
din aceste instrumente. Celelalte vor rămîne în trusă, așteptînd 
alt contèxt. Folosiţi Memento pentru rezolvarea conflictelor 
(p. 257) pentru a analiza problema în detaliu sau pentru a 
decide rapid care instrument este mai indicat în situația dată. 

În timp ce citiți despre strategia victorie/victorie, încercați să 
raportați abilităţile pe care le învăţaţi la experiența dumnea- 
voastră. Relatările inserate ar putea să vă amintească de întîm- 
plări similare. Vă veţi forma mult mai repede deprinderile dacă 
le asociați cu situaţii trăite de dumneavoastră, în loc să le studi- 
aţi doar teoretic. 

Această carte nu trebuie citită şi apoi lăsată deoparte. Păs- 
traţi-o la îndemînă și apelați la ea ori de cîte ori auziţi, vedeți sau 

simţiți cum se iscă un conflict. Parcurgeți cu privirea și alegeți o 
propoziţie din cele scoase în evidenţă în text sau revedeți 
sumarul capitolului corespunzător. Lucraţi cu această carte pînă 
va face parte din viața dumneavoastră. Ca să-ţi “iubeşti aproa- 
pele ai nevoie de abilități și exerciţiu. 

Scopul cărții, şi anume strategia victorie/victorie este de a 
celebra conflictul, nu de a-l condamna. Ea a fost scrisă pentru a vă 
ajuta să obţineţi ceea ce doriți și pentru a vedea conflictele ca pe 
oportunități creative. O rezolvare a conflictului încununată de suc- 
ces fortifică energia, tonusul psihic și îţi dă sentimentul realizării. 
Casele devin fabrici ce produc stima de sine, școlile se transformă 
în laboratoare de descoperire, locurile de mincă se preschimbă în 
ambienturi de sprijinire și dezvoltare reciprocă, iar planeta poate 
deveni terenul cooperării la nivel de comunitate globală. 

Doriţi să aveți relații interumane mai bogate? Doriţi ca un 
număr mai mare de lucruri să le faceți mai bine decît în 
prezent? Doriţi să aveţi mai multă bună dispoziție în viață? 
CITIŢI ACEASTĂ CARTE! 


